เงินบาทเช้านี้แตะ 31.57/59
ธนาคารกรุงศรีอยุธยา รายงาน เงินบาทเช้านี้แตะ 31.57/59 เหตุโดนทุบหนัก-แนวโน้มแข็งค่าต่อ
19 ส.ค. 2553

ธนาคารกรุงศรีอยุธยา รายงาน เงินบาทเช้านี้แตะ 31.57/59 เหตุโดนทุบหนัก-แนวโน้มแข็งค่าต่อ
นักบริหารเงินธนาคารกรุงศรีอยุธยา กล่าวว่า เงินบาทเปิดตลาดเช้านี้ที่ระดับ 31.62/63 บาท/ดอลลาร์ ทรงตัวในระดับเดียวกันกับช่วงปิดตลาดเย็นวานนี้ ก่อนที่จะปรับตัวแข็งค่าลงมาอยู่ที่ระดับ 31.57/59 บาท/ดอลลาร์ เมื่อเวลา 08.40 น.โดยเงินบาทยังคงมีแนวโน้มปรับตัวแข็งค่าต่อเนื่องตามภูมิภาค
"(เงินบาท)ยังโดนทุบหนัก และแนวโน้มยังลงต่อ(แข็งค่า) ตอนนี้มองแนวต้านที่ 31.50 (บาท/ดอลลาร์)" นักบริหารเงิน กล่าว
โดยมีปัจจัยจากเงินทุนไหลเข้าจากต่างประเทศ และผลพวงการแสดงความเห็นของผู้ว่าการธนาคารแห่งประเทศไทย(ธปท.) เมื่อวานนี้ว่า ความเคลื่อนไหวของเงินบาทที่มีแนวโน้มปรับตัวแข็งค่าต่อเนื่องเป็นปกติตามปัจจัยของเรื่องอุปสงค์-อุปทาน
และหากยังได้รับปัจจัยหนุนจากกระทรวงพาณิชย์ยอดส่งออกในเดือน ก.ค.53, ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย ปรับเพิ่มประมาณการเศรษฐกิจในปีนี้ และสภาอุตสาหกรรมแห่งประเทศไทย(ส.อ.ท.) ประกาศตัวเลขดัชนีความเชื่อมั่นภาคอุตสาหกรรม จะยิ่งส่งผลให้เงินบาทปรับตัวแข็งค่ามากขึ้นไปอีก
"อาจเป็นเพราะคนคิดว่าแบงก์ชาติจะไม่เข้ามารับก็เลยกระหน่ำกันใหญ่" นักบริหารเงิน กล่าว
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ 85.54/59 เยน/ดอลลาร์ ปรับตัวอ่อนค่าจากระดับ 85.25/30 เยน/ดอลลาร์ ส่วนเงินยูโรอยู่ที่ระดับ 1.2815/2817 ดอลลาร์/ยูโร ปรับตัวอ่อนค่าจากระดับ 1.2895/2900 ดอลลาร์/ยูโร
นักบริหารเงิน ประเมินว่า วันนี้เงินบาทจะเคลื่อนไหวในกรอบระหว่าง 31.50-31.60 บาท/ดอลลาร์